Lehtikuva/Linda Manner

Työttömien Keskusjärjestö vastustaa hallituksen uusinta hanketta.

Työttömien Keskusjärjestö vastustaa hallituksen kaavailemaa työelämäkokeilua. Siinä kuntouttavan työtoiminnan lain piiriin kuuluvat työttömät työnhakijat ohjattaisiin karenssin uhalla palkattomaan työelämäkokeiluun yrityksiin jopa puolen vuoden ajaksi. Kokeilun myötä yritys saisi ilmaiseksi työntekijän ja hänen työpanoksensa ja siitä seuraavan taloudellisen hyödyn.

– Suunniteltu työelämäkokeilumalli ei tue hallitusohjelmassa mainittua työn kannustavuuden lisäämistavoitetta. Parhaana kannustimena työhön toimii palkka, jolla voi tulla toimeen ja elättää itsensä ja perheensä, sanoo Työttömien Keskusjärjestön edunvalvonnan puheenjohtaja Eija Tuohimaa.

Tuohimaa on perjantaina asiantuntijana antamassa järjestön lausunnon eduskunnan työelämä- ja tasa-arvovaliokunnalle.

Palkkatukirahojen määrän lisääminen olisi ainoa oikea ja järjellinen vaikuttava toimenpide.

Työttömien Keskusjärjestön puheenjohtaja Satu Taavitsainen esittää, että parempi vaihtoehto olisi kehittää nykyistä työttömyysturvan suojaosaa siten, ettei lyhytaikaisen työn vastaanottamisesta aiheutuisi turhaa paperisotaa, eikä uhkaa työttömyysturvan viivästymistä.

– Työttömät ihmiset ovat todella kyllästyneitä ainaisiin palkattomiin työkokeiluihin, työharjoitteluihin ja kursseihin, jotka eivät johda mihinkään. Näillä ilmaistöillä ei pysty itseään elättämään, eikä niistä kerry eläkettä. Palkkatukirahojen määrän lisääminen olisi ainoa oikea ja järjellinen vaikuttava toimenpide. Tällöin ihmiset pääsisivät oikeisiin töihin työehtosopimusten mukaisilla palkoilla, toteaa Taavitsainen.

Tuohimaa kysyy, voisiko hallituksen piiristä saada edes himpun verran auttamisenhalua ja myötätuntoa työttömiä ihmisiä kohtaan jatkuvan kepittämisen sijaan.

Työttömien Keskusjärjestö, entinen TVY, on puolueeton työttömien edunvalvontajärjestö, joka tekee aloitteita työttömien oikeuksien turvaamiseksi ja työllistymismahdollisuuksien lisäämiseksi sekä ottaa kantaa, keskustelee ja vaikuttaa työttömien etuja koskevaan päätöksentekoon.